Amy-Leigh-ontvoering: Twee vroue in tronk gedreig | Maroela Media
Amy-Leigh-ontvoering: Twee vroue in tronk gedreig
Tharina Human en Laetitia Nel vanoggend in die beskuldigdebank. (Foto: Christel Cornelissen)
Die drie mense wat tereg staan vir die ontvoering van Amy-Leigh de Jager (6) en die afpersing van haar ouers, Wynand en Angeline, bly in aanhouding.
Tharina Human (27), Laetitita Nel (40) en Pieter van Zyl (50) sal eers op 1 Oktober hoor of hul aansoek om borgtog suksesvol was.
Die drie is op 4 September, skaars twee dae ná die dogtertjie se ontvoering, al in hegtenis geneem. Hulle is sedertdien in aanhouding.
Human en Nel het Vrydag 'n aansoek gebring waarin hulle vra dat hulle in die polisieselle van 'n plaaslike polisiestasie aangehou word, eerder as in die Johannesburgse tronk waar hulle tans gehuisves word.
Die vroue voer aan die gevangenes saam met wie hulle aangehou word, het die regstreekse uitsending van die borgtog-verrigtinge gevolg. By hul terugkeer na die tronk Donderdagaand het sommige van die ander gevangenes hulle met die dood gedreig, het Human en Nel aangevoer.
Staatsaanklaer Luanda Nqcobo het aan die hof gesê dít is waarom die staat die aansoek – dat die verrigtinge regstreeks uitgesaai word – teengestaan het.
Landdros Hussein Khota het gesê die saak het groot belangstelling reg oor die land gelok en dat besonderhede oor die saak selfs al voor die borgtogverhoor in die media en op sosialemedianetwerke was.
Tharina Human, Laetitia Nel en Pieter van Zyl vroeër vandeesweek in die beskuldigdebank. Foto: Christel Cornelissen
Khota het ook gesê daar is geen waarborg dat daar plek by 'n polisiestasie vir Human en Nel gaan wees nie en dat toestande daar nie noodwendig beter gaan wees nie. Hy het die aansoek van die hand gewys.
Amy-Leigh is op Maandag 2 September voor Laerskool Kollegepark in Vanderbijlpark, waar sy en haar vyfjarige boeties leerders is, by haar ma gegryp. 'n Man in 'n wit Fortuner het met haar weggejaag.
Konst. Clayton Motlaung, die ondersoekbeampte in die saak, het Vrydag getuig dié man, wat op dieselfde perseel as Van Zyl gewoon het, het laat spaander toe die polisie by die kleinhoewe opgedaag het. Sy identiteit is aan die polisie bekend, maar hy is steeds soek.
Motlaung het Maandag ook aan die hof gesê uit die talle ontvoeringsake wat hy al ondersoek het, is dit die eerste keer dat vroue as beskuldigdes betrek word.
Hy het voorts getuig uit die drie beskuldigdes het net Nel 'n formele bekentenis voor 'n landdros gemaak. "Ons het 'n sterk saak. Ek is vol vertroue dat die staat 'n suksesvolle vervolging gaan verseker," het Motlaung aan die hof gesê.
Al drie beskuldigdes het hulle koppe geknik toe die landdros aan hulle verduidelik het dat hulle in aanhouding bly tot hulle aansoek weer in Oktober hervat word.
'Baasbrein' in Mooinooi-saak nie oorlede
Hulle wil nou simpatie en beskerming versoek. Hulle is volwassenes met gesonde verstand. Hulle moes gedink het voor hulle gedoen het. Geen simpatie
Hoe dink julle het die onskuldige kind gevoel? Nie bedreig
Ek wil graag weet wat het geword van die 4 swart mans wat ontvoering uitgevoer het. Waar was onderwyseres tydens ontvoering. Ek verstaan nie of is baie "dof"
Hoe moes Amy-Leigh in aanhouding gevoel het???
Voel nou hoe dit voel! !!!
Hulle wil graag skyf want die tronk se mense dreig hulle hahaha, hoe dink hulle moes daai dogterjie gevoel het?? Ek het geen simpatie nie. Julle het julle bed gemaak, kom slaapies nou daarin :)